**Kristoffers Colitisudbrud varer i to måneder ad gangen**

**Når 18-årige Kristoffers kroniske mave-tarmsygdom colitis ulcerosa (CU) er i udbrud mærker han virkningerne i op til to måneder. Det giver meget fravær fra gymnasiet. Og kun lærernes velvilje gør, at han ikke bliver bortvist på grund af sin høje fraværsprocent. Unge kronikere har brug for støtte for at gennemføre deres uddannelser, mener Kristoffer.**

Kristoffers fraværsprocent er langt højere end hvad de danske gymnasier normalt tillader. Han slås nemlig med den kroniske mave-tarmsygdom CU. En lidelse, der kræver meget af en ung studerende. For udover et krævende pensum skal Kristoffer hele tiden på toilettet, slås med stærke mavesmerter, træthed, generel utilpashed og humørsvingninger. Det er ikke de bedste betingelser for at få sin studentereksamen. Men Kristoffer har taget den ulige kamp op, og sidder ved siden af studierne som aktivt medlem i Danske Gymnasieelevers Sammenslutning (DGS). Her håber han på at forbedre både undervisningskvaliteten og gøre livet som studerende med kroniske sygdomme lettere.

- Det er fuldstændig umuligt at koncentrere sig om andet end at få det bedre, når sygdommen er i udbrud. Sidste år måtte jeg læse en stor del af pensum op, som andre allerede havde gennemgået. Det var meget, meget krævende. Men jeg kom alligevel godt igennem, siger Kristoffer, der bor i Næstved.

Apropos Næstved, så har det lokale sygehus ikke mulighed for at hjælpe ham, så Kristoffer bruger en skoledag på at komme til og fra kontrol – eller indlæggelse - på Køge sygehus.

- Jeg bruger meget tid på min sygdom. Og hvis jeg ikke var så heldig at have forstående lærere, kunne jeg ikke gennemføre min studentereksamen, konstaterer Kristoffer.

Kristoffer kan ikke have et fritidsjob pga. sygdommen. Og uden ekstra penge ved siden af SU’en, kan han ikke få sin økonomi til at hænge sammen, fordi han skal bruge penge på medicin.

**Kroniker som 14-årig**

Kristoffer fik konstateret CU som 14-årig efter en periode med mavekramper, træthed og humørsvingninger.

- Lægerne kunne ikke finde ud af, hvad jeg fejlede. Til sidst blev jeg sendt til specialister i mave-tarmsygdomme. Og de konstaterede nærmest med det samme, at den var helt gal, siger Kristoffer.

Tilbage i folkeskolen snakkede kammeraterne i krogene om, hvorfor Kristoffer altid gik på toilettet, og at det var ulækkert.

- Til sidst blev det for meget. Jeg rejste mig op i klassen og fortalte, at jeg havde en kronisk sygdom, og at den var skyld i de mange ture på tønden. Efterfølgende mødte jeg kun forståelse og velvilje. Det er rigtig vigtigt for unge med kroniske sygdomme at være åbne over for omgivelserne. Det er i hvert fald min erfaring, siger Kristoffer.

På gymnasiet har han tilfældigvis mødt en anden studerende, der lider af den lignende mave-tarmsygdom, Crohns sygdom. Og da både CU og Crohns sygdom ofte debuterer i teenageårene er Kristoffer ikke i tvivl om, at mange andre slås med de samme lidelser som han. Tilfældene af CU og Crohns sygdom er tredoblet over de seneste 15 år, uden at lægevidenskaben har et klippefast bud på hvorfor. Aktuelt slås ca. 30.000 danskere med disse sygdomme, men tager man andre funktionshæmmende kroniske sygdomme med, er tallet langt større.

Unge kronikere har brug for både forståelse og for konkret hjælp. Og den hjælp er utilstrækkelig – eller helt fraværende - på ungdomsuddannelserne. Og derved risikerer de unge et liv uden uddannelse og på passiv forsørgelse, selvom de har både evner og vilje til at tage en uddannelse og bidrage til samfundet.

Kristoffer mener selv, at han nok skal få studenterhuen på til næste år. Det kræver bare langt mere af ham end af andre, raske studiekammerater.

Derefter står den på et sabbatår, hvor han skal arbejde fuldtid for DGS. Kristoffer vil kæmpe for bedre pædagogik, bedre undervisning, lavere klassekvotienter og bedre forhold for sygdomsramte gymnasieelever, inden turen går til Århus Universitet og statskundskabsstudiet.

**For mere information, kontakt venligst**

Kristoffer Brix Larsen, CU-patient og bestyrelsesmedlem i Danske Gymnasieelevers Sammenslutning (DGS)

Mobil: 27 85 13 07

E-mail: kritz48@hotmail.com